
РЕПУБЛИКА СРБИЈА

КОЛУБАРСКИ УПРАВНИ  ОКРУГ

Ваљево, Карађорђева 31

тел: 014/221-655, факс 014/227-466

___________________________________________________________________________________

Ваљево: 28.03.2013. год.

Број:909-03-00003/2013-01
З А П И С Н И К
Са Прве седнице Савета Колубарског управног округа, одржане 28.03. 2013. године са почетком у 11.00 часова у Колубарском управном округу, код  начелника округа.

Присутни:

1.мр Војислав Јовановић, начелник Колубарског управног округа, 

2. Миодраг Старчевић, председник општине Љиг,

3. Ненад Стевановић, председник општине Осечина,

4. Живорад Бојичић,  председник општине Лајковац, 

5. Драган Гавриловић, председник општине Мионица,

6.мр Селимир Манојловић, помоћник градоначелника Ваљева, 

7. Александар Јовановић Џајић, заменик председника општине Уб,

8. Милан Михаиловић, начелник Одељења за ванредне ситуације Ваљево,

9. Миодраг Марковић, директор Регионалног јавног предузећа "Стубо-Ровни",

10.Милан Милутиновић, технички директор Регионалног ЈП "Стубо-Ровни"

11.Драган Јанковић, секретар Савета и  записничар.

На  почетку седнице, мр Војислав Јовановић, начелник округа и домаћин скупа,  је поздравио  присутне, констатовао да постоји кворум за рад, и отворио Прву седницу.  

Председавајући је предложио ДНЕВНИ РЕД,  који је једногласно прихваћен, са следећим тачкама:

1. Информација Регионалног ЈП "Стубо-Ровни" о активностима у 2013. години;



-Усвајање Закључка да се Влади РС поднесе захтев за убрзани завршетак радова на брани "Стубо-Ровни"; 



-Припрема планова водоснабдевања општина из будуће хидроакумулације;

2. Извештај о стању и предузимању превентивних мера заштите од поплава на подручју Града Ваљева и општина  Колубарског управног  округа;


3.  Иницијатива за формирање Окружне службе хитне медицинске помоћи и


4.  Разно.

I. Начелник Колубарског управног округа, као председавајући, је дао уводну реч за прву тачку дневног реда. Говорио је о значају који има завршетак радова на брани за цео Колубарски округ и шире. Затим је реч дао директору РЈП, "Стубо-Ровни", Миодрагу Марковићу.

Марковић је у свом излагању навео докле се стигло са радовима на самој брани, као и водоводним правцима који су у плану, да је само 200 милиона динара опредељено за радове у 2013. години. Предложио је да се у активности око обезбеђења средстава и убрзање радова на брани, укључи и начелник округа. Навео је да су претходних дана потписали уговор о финансирању радова из  Националног инвестиционог плана, на цевоводу Белошевац-Дивци. У плану је потписивање још једног уговора за изградњу цевовода Дивци-Оштриковац, код Словца.

Милан Милутиновић, технички директор РЈП је затим говорио о техничким детаљима везаним како за брану, тако и за планирање, пројектовање и изградњу цевовода према Мионици и Љигу, Убу, Лајковцу и Лазаревцу. Навео је да је са завршетком бране неопховно завршити и водоводну мрежу према наведеним општинама, како би се могло одмах кренути са санбдевањем водом, јер је то сада велики проблем у општинама. До сада је су урађени пројекти, као и извори финансирања за цевоводе до Диваца, а за даље нису утврђене обавезе. Своје обавезе  за сада је извршила само општина Лајковац, док то остали још нису урадили. Такође је рекао да је обезбеђених 200 милиона за 2013. годину недовољно, због чега треба покушати да се обезбеде додатна средства како би се убрзао завршетак радова. Навео је проблем који још није дегинитивно решен, а то је проблем цркве "Грачанице", за коју имају договоре са Црквеним властима око решења за њено потапање, али сада треба урадити пројекте конзервације пре потапања.

Милан Михаиловић је у свом обраћању навео да је завршетак бране и водовода према општинама од животне важности, јер већ неколико година уназад имамо проблем водоснабевања општина Мионица и Љиг, као и делова Ваљева у летњем периоду, због чега је два пута  проглашавана ванредна ситуација, услед угрожености становништва због недостатка пијаће воде и велике суше. Сигурно је да нас то очекује сваке године када сушни период мало дуже потраје, а решење проблема  настаће када се заврше радови на брани и цевоводима до општина и прикључења на систем.


У дискусији су учествовали и остали чланови Савета. 


Начелник округа је изнео податак да је само у прошлој години за електричну енергију од стране ЈП Водовод Ваљево плаћено око 45 милиона динара, за покретање пумпи, које црпе воду из реке Градац, а да су остала јавна предузећа која газдују водоводима у општинама, издвојила још толико, онда долазимо до податка да би завршетком ове инвестиције, сваке године штедели само на име електричне енергије скоро милион евра.

Председник општине Љиг је рекао да, иако нису од почетка укључени у пројекат, имајући у виду претходне године и проблеме у снабдевању водом, немају другог решења за снабдевање, сем прикључењем на "Стубо-Ровни". Апелује да надлежни органи дају сагласност за укључење у хидросистем.

На крају дискусије начелник је рекао да је убрзани завршетак радова на брани и цевоводима према општинама Мионица, Љиг, Лајковац, Уб и Лазаревац од животног значаја за становнике овог округа. Због тога је неопходно у решавање проблема завршетка система бране и цевовода-водовода укључити Министарства и друге институције које су одговорне за завршетак радова на систему. Предложио је да се донесе Закључак који треба проследити надлежним министрствима у циљу убрзаног завршетка бране и цевовода, и укључење општине Љиг у пројекат снабдевања водом из хидроакумулације "Стубо-Ровни"  јер је то, као што је наведено, од животног значаја за  скоро 300.000 становника овог краја Србије.

Предлог је прихваћен и задужен је начелник округа да припреми Закључак, и достави га Министарству правде и државне управе, Министарству финансија и привреде, Министарству пољопривреде, шумарства и водопривреде, Министарству регионалног развоја и локалне самоуправе, ЈВП "Србијаводе", МУП, Сектор за ванредне ситуације Београд и ВПЦ "Сава-Дунав", као и да организује састанке са наведеним министрствима и јавним предузећима, у циљу убрзања радова.


Дискусије по овој тачки више није било.


Саставни део записника је Извештај РЈП "Стубо-Ровни" о Хидросистему "Стубо-Ровни".
II. Председавајући је дао реч Милану Михаиловићу,  који је поднео извештај о стању и предузимању превентивних мера заштите од поплава на подручју општина Колубарског округа.

Извештај је саставни део записника.

Затим је указао на неке проблеме који су делимично садржани у извештају, а то су проблема са бацањем отпада у водотокове, који приликом већих водостаја доприносе изливању река, проблем изградње мостова без сагласности надлежних. Такође је указао и на потребу разговора са водопривредном инспекторком и њеном звачајнијем  укључивању у решавање проблема. Посебно је истакао проблем савременог водомера на реци Колубари, у Словцу, који ће, ако не буду предузете мере на заштити, урушити се у реку, због одрона. Констатовао да је до прошле године највеће штете од поплава трпело насеље Уб, али је правилним потезима и активностима успео да уради уређење водотока реке Тамнаве и Уб, и спречи да у будуће дође до великих поплава, каква је била 2010. године. Рекао је да ће у наредном периоду највећи проблем бити у насељу Осечина, на реци Јадар. Такође је навео да се регулације река не могу решавати парцијално, већ се мора приступити решавању сливова река у целини. На крају је говорио о потреби чишћења канала поред пруге Београд -Бар и пута Ваљево - Лајковац, као и другим путним правцима, који су под ингеренцијом Републичке дирекције за путеве.Због тога је потребно организовати састанак са Републичком дирекцијом за путеве, како би разговарали о заједничким активностима и обавезама сваке стране посебно. Предложио је такође да све општине морају израдити оперативне планове заштите од поплава, јер им је то од великог значаја, као и друге мере за заштиту од поплава. На крају је предложио да начелник округа припреми допис са захтевом за предузимање мера на заштити од поплава, као и Извештај о стању на подручју Колубарског управног округа, и достави га надлежним министарствима и институцијама. Предлог је прихваћен и задужен је  начелник округа за реализацију.


III. Начелник округа дао је уводне напомене о иницијативи Милана Михаиловића о потреби оснивања Окружне хитне медицинске помоћи. Рекао је да се ово питање покреће други пут, после 2008. године, када је то питање покренуо др Илија Трипковић, директор Здравственог центра Ваљево. Затим је реч дао др Илији Трипковићу, који је истакао да је овај проблем проистекао због непокривености свих делова округа хитном медицинском помоћи. То се пре свега односи на део Ибарске магистале, на подручју општина Лајковац и Љиг, а проблем постоји и на подручју општине Мионица. Истакао је да је Управни одбор ХК "Крушик" још 2009. године донео одлуку о уступању зграде бившег медицинског центра "Крушик" за наведене потребе, а да Министрство здравља поседује пројекте за реализацију Окружне хитне медицинске помоћи. 


Начелник округа преузео је обавезу контакта и разговора са Управљачким телом ХК "Крушик" око даљих активности, као и обавезу контакта са Министарством здравља око даљих активности на реализацији пројекта. Предложио је да Градско и сва општинска већа донесу одлуке о неопходности формирања Окружне хитне медицинске помоћи и учешћу у формирању исте, што је и прихваћено.   


Иницијатива за формирање Окружне хитне помоћи је саставни део записника.


Дискусије по овој тачки више није било.

IV. Под разно начелник округа поделио је свим председницима општина и помоћнику градоначелника Ваљева допис шефа Републичке ветеринарске инспекције о обавезама локалних самоуправа и Пијачних управа у вези са прометом намирница животињског порекла и њиховом контролом. Рекао је да је поводом тога одржан састанак шефа Ветеринарске инспекције са помоћником градоначелника Ваљева, и да је исти допис већ достављен граду Ваљеву. На састанку је договорен и заједнички рад на увођењу неопходне контроле промета намирница животињског порекла на зеленој пијаци у Ваљеву, а да се исто очекује и од других локалних самоуправа.

Начелник је  поделио и допис са списком радиоактивих громобрана на подручју општина и града Ваљева, које је неопходно уклонити, јер је то законом предвиђено. Милан Михаиловић је рекао да је то сложен и скуп поступак, али и да је обавеза да се уклоне такви громобрани. 

Драган Гавриловић, председник општине Мионица, навео је проблем складиштења 4-5 тона амонијака у предузећу "Сувоборка" у Мионици, и да је то опасност за грађане овог места. Милан Михаиловић, као начелник Одељења за ванредне ситуације, је проблем евидентирао, о чему ће обавестити надлежне.

Питања и предлога није било.
       Седница је завршена у 13.05 сати.
          Председник                                                                   Записник  водио,

        Савета округа                                                                   секретар Савета 

            мр Војислав Јовановић                                                          Драган  Јанковић                                                                                                                
